Diplomatski predstavnici 35 država svijeta posjetili su danas popodne prihvatni centar u Opatovcu gdje su imali prilike upoznati se sa svime onim što Hrvatska da kako bi pomogla izbjeglicama koji svakodnevno dolaze. Tom prilikom ministar unutarnjih poslova Ranko Ostojić prvo im je, na zatvorenom sastanku, dao izvješće o svemu što je do sada napravljeno, onome što se čini, planovima, ali i problemima s kojima se Hrvatska suočava prilikom prihvata i transporta izbjeglica. Diplomati su potom obišli kamp, a imali su prilike vidjeti ljude u šatorima, one koji se ukrcavaju u autobuse, razgledati šatore i kontejnere koje koriste razne udruge...

Vidjeli su i objekt gdje se izbjeglicama dijeli hrana, upoznali su se s postupkom registracije, sigurnosne provjere, vidjeli su mjesto gdje se pruža liječnička pomoć. Ostojić ih je upoznao i s organizacijom kampa, pojasnio kako se zapravo radi na terenu...

– Impresioniran sam svime viđenim u Opatovcu, kao i onim što Hrvatska čini kako bi pomogla izbjeglicama. Svi ovi ljudi nisu samo brojke i statistika, oni nisu opasni. To su obični ljudi kao vi ili ja – rekao je veleposlanik Austrije Andreas Wiedenhoff. Istaknuo je odličnu suradnju premijera Hrvatske i Austrije kazavši kako se oni svakodnevno čuju i koordiniraju aktivnosti na terenu vezane za ovu krizu. Na novinarski upit da prokomentira postupanje Slovenije Wiedenhoff je rekao ne može govoriti o tome, ali i da razumije kako je svaka zemlja zabrinuta jer je sve ovo što se događa novo za sve nas.

Među diplomatima u Opatovcu bila je i zamjenica veleposlanika SAD-a Margaret Nardi koja je poslije svega viđenoga rekla kako je pomoć koju Hrvatska pruža izbjeglicama vrlo učinkovita, kao i da je i sam centar dobar primjer toga.

– Ovo je vrlo teška situacija. Mi podupiremo sve što radi Vlada RH – rekla je Nardi. Ministrica vanjskih poslova Vlade RH Vesna Pusić kazala je kako je jedno kada se neke stvari gledaju po medijima, a drugo kada se to vidi uživo.

– Tek kada se sve ovo ovdje vidi uživo u potpunosti se može razumijeti ono što Hrvatska poduzima u ovoj krizi kao i o kolikom poslu se radi. Međutim, u isto vrijeme treba i raditi na rješavanju problema. Svi čekamo da zaživi dogovor između EU i Turske i da se taj izbjeglički val zaustavi u Turskoj. Dok traje kriza, potrebna nam je svima suradnja, a ne svađe – rekla je Pusić. Najavila je i kako se sutra održava sjednica Vlade na kojoj će biti riječi o neophodnoj pomoći izbjeglica. Pusić je rekla kako su prije svega potrebni kontejneri, zimski šatori, kreveti na kat i sanitarne jedinice. Novinari su zapazili i kako među diplomatima u Opatovcu nije bilo predstavnika nekih država iz okruženja direktno pogođenih izbjegličkom krizom. Pusić je kazala kako ih ipak sve očekuje u nedjelju na skupu u Bruxellesu gdje će biti riječi o rješavanju ovoga pitanja. Nakon posjeta kampu u Opatovcu diplomati su se uputili prema Slavonskom Brodu gdje će posjetiti i budući zimski kamp.

>> Sve priče o izbjeglicama čitajte u našem specijalu Izbjeglička kriza

>> Izgorjelo 27 šatora u prihvatnom centru za izbjeglice u Brežicama. Tisuće izbjeglica pješice prelaze austrijsku granicu